Je Hugues de Antigné, sires de Paigné, et je Henriz de Paigné, sires de Sainte-Croiz, ses freres, facons savoir a toz ces qui ces lettres verront que cum descorde fust sur les choses mon seignor Phelippe, seignor de Antigné, nostre oncle, qui mors est, lesquex choses estoient et sont dou fyé lou duc de Bergoigne, notre seignor, por chief de la damoisalle c’on disoit qui estoit fille celui Phelippe, notre oncle. Et lesqués choses Hugues, dux de Bergoigne entendoit que celes choses qui de son fyé estoient, la fussoient eschoites, nos avons quitté et outroié de notre propre bone volunté au dit Hugon, duc de Bergoigne, et es ses heoyrs permugnaublement a tot jors, totes les choses que li diz Phelippes ou li suen avoient ou tenoient et devoient avoir ou pouvoient en queque meniere ce fust de par lou dit Phelippe, cai en ariers seignor de Antigné, à Vollenay, à Biaune et à Montmoyen et es apertenances, cest a savoir en forteresces, en villes, en fyez, en justises, en homes, en vignes, en terres, en prez, en boys, en molins, en aigues, en maysons, en soignories, et en gardes, et en totes autres hissues des dites trois villes et des appartenances, et de totes ces choses nos avons mis lou devant dit duc et ses heoirs en vestaure permaignauble à tot jors. Et por chief de ceste chose desus escripte et devisée il ha quité a nos et a nos heirs perduraublement totes les droitures que il et sui heoir avoient ou devoient avoir en totes les autres choses celui Phelippe, notre oncle, en quelque liu que eles fussoient, saul ses fyez et ses servises, ne nos ne notre heoir ne pouons dois or en avant rien demander ne requerir es dites choses, ne aler contre la dite quitance que nos auons faite lou duc et es ses hoyrs, ne por nos ne por autruy, por leu sairement que nos avons fait sus ces choses. Ou tesmoinaige de ces choses, nos avons ces lettres bailliés et delivrées au devant dit duc de Bergoigne, saalées de nos soyax. Ce fu fait en l’an de l’encarnation Nostre Seignor mil et dox cenz et cinquante, ou moys de fevrer.